CELEX: 32020D0248
Language: hu
Date: 2020-02-21 00:00:00
Title: A Bizottság (EU) 2020/248 végrehajtási határozata (2020. február 21.) a 2006/21/EK európai parlamenti és tanácsi irányelv 17. cikkével összhangban végzett ellenőrzésekre vonatkozó technikai iránymutatások meghatározásáról (az értesítés a C(2020) 889. számú dokumentummal történt) (EGT-vonatkozású szöveg)

25.2.2020   
               
               
                  HU
               
               
                  Az Európai Unió Hivatalos Lapja
               
               
                  L 51/4
               
            
         A BIZOTTSÁG (EU) 2020/248 VÉGREHAJTÁSI HATÁROZATA
         (2020. február 21.)
         a 2006/21/EK európai parlamenti és tanácsi irányelv 17. cikkével összhangban végzett ellenőrzésekre vonatkozó technikai iránymutatások meghatározásáról
         
            
               (az értesítés a C(2020) 889. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az ásványinyersanyag-kitermelő iparban keletkező hulladék kezeléséről és a 2004/35/EK irányelv módosításáról szóló, 2006. március 15-i 2006/21/EK európai parlamenti és tanácsi irányelvre (1) és különösen annak 22. cikke (1) bekezdésének c) pontjára,
         mivel:
         
                     (1)
                  
                  
                     A 2006/21/EK irányelv 17. cikk előírja az irányelv 7. cikkének hatálya alá tartozó valamennyi hulladékkezelő létesítmény ellenőrzését annak biztosítása érdekében, hogy megfeleljenek az engedély vonatkozó feltételeinek. Ahhoz, hogy az ellenőrzések hatékonyak és eredményesek legyenek, megfelelő erőforrásokat kell az illetékes hatóságok rendelkezésére bocsátani, az illetékes hatóságoknak függetlennek kell lenniük az érintett hulladékkezelő létesítmények üzemeltetőitől, fel kell őket ruházni a szükséges feladat- és jogkörökkel, és fel kell őket jogosítani arra, hogy segítséget kérjenek az üzemeltetőktől. Az ellenőrzési tevékenységeknek együtt kell járniuk az azon nemzeti hatóságok közötti együttműködéssel és koordinációval is, amelyek annak biztosításáért felelősek, hogy a joghatóságuk alá tartozó hulladékkezelő létesítmények megfeleljenek a 2006/21/EK irányelvben megállapított rendelkezéseknek.
                  
               
                     (2)
                  
                  
                     Annak érdekében, hogy az ellenőrzések hatékonyak és proaktívak legyenek, célszerű az érintett hulladékkezelő létesítmények által jelentett kockázatokat tükröző ellenőrzési tervek révén előre megtervezni őket.
                  
               
                     (3)
                  
                  
                     Mivel a 2006/21/EK irányelv 7. cikkének hatálya alá tartozó hulladékkezelő létesítmények közé olyan hulladékkezelő létesítmények tartoznak, amelyeknek engedéllyel kell rendelkezniük, és mivel a 7. cikk előírja, hogy egyetlen hulladékkezelő létesítmény sem működhet engedély nélkül, az ellenőrzési tervekben figyelembe kell venni azokat a hulladékkezelő létesítményeket, amelyek az előírás ellenére nem rendelkeznek engedéllyel.
                  
               
                     (4)
                  
                  
                     Tekintettel az egyes hulladékkezelő létesítmények eltérő körülményeire, annak érdekében, hogy az ellenőrzések arányosak legyenek az egyes hulladékkezelő létesítmények jelentette vonatkozó környezeti és biztonsági kockázatokkal, a tagállamoknak meg kell őrizniük bizonyos mértékű mérlegelési jogkört az ellenőrzési iránymutatások alkalmazása során.
                  
               
                     (5)
                  
                  
                     Az engedélyeknek való esetleges meg nem feleléssel kapcsolatos különböző helyzetek kezelése érdekében rendelkezni kell a komoly panaszokra, balesetekre, véletlenszerű eseményekre és a meg nem felelés eseteire válaszul végrehajtott rutinszerű és nem rutinszerű ellenőrzésekről egyaránt. Az ellenőrzések során az ellenőröknek az egyéb alkalmazandó uniós jogszabályok alapján végzett ellenőrzések megállapításait is figyelembe kell venniük, amennyiben ezek a megállapítások a 2006/21/EK irányelv 7. cikke szerinti engedélyezési követelményekkel kapcsolatos lehetséges problémákra utalhatnak.
                  
               
                     (6)
                  
                  
                     Az ellenőrzések hatékonyságának biztosítása érdekében szükség van arra, hogy az ellenőrzési tevékenységek, különösen a helyszíni szemlék egy részét ne jelentsék be előre.
                  
               
                     (7)
                  
                  
                     Annak érdekében, hogy következtetéseket lehessen levonni az ellenőrzési tevékenységekből és különösen a helyszíni szemlékből, valamint empirikus alapot lehessen biztosítani a jövőbeli ellenőrzésekhez és egyéb kapcsolódó intézkedésekhez, fontos, hogy minden ellenőrzési tevékenységet megfelelően dokumentáljanak, többek között a rendszeres helyszíni szemlékről készített jelentések révén.
                  
               
                     (8)
                  
                  
                     Az engedélyezési feltételek betartásának hatékony biztosítása érdekében fontos, hogy az ellenőrzések elősegítsék és lehetővé tegyék a feltárt meg nem felelésre vonatkozó további intézkedések meghozatalát.
                  
               
                     (9)
                  
                  
                     Mivel a kockázatok az érintett hulladékkezelő létesítmények életszakaszától függően változnak, a technikai iránymutatásoknak részletes rendelkezéseket kell tartalmazniuk a 2006/21/EK irányelv 7. cikkének hatálya alá tartozó hulladékkezelő létesítmények különböző életszakaszaira vonatkozóan.
                  
               
                     (10)
                  
                  
                     Mivel az „A” osztályba sorolt hulladékkezelő létesítmények potenciálisan nagyobb kockázatot jelentenek, a technikai iránymutatásoknak konkrét rendelkezéseket kell tartalmazniuk az ilyen létesítményekre vonatkozóan.
                  
               
                     (11)
                  
                  
                     Az e határozatban előírt intézkedések összhangban vannak a 2006/21/EK irányelv 23. cikkének (2) bekezdése szerint létrehozott bizottság véleményével,
                  
               ELFOGADTA EZT A HATÁROZATOT:
         
            1. cikk
            A hulladékkezelő létesítményeknek a 2006/21/EK irányelv 17. cikkével összhangban végzett ellenőrzéseire vonatkozó, az e határozat mellékletében meghatározott technikai iránymutatásokat a Bizottság elfogadja.
         
         
            2. cikk
            Ennek a határozatnak a tagállamok a címzettjei.
         
         
            Kelt Brüsszelben, 2020. február 21-én.
            
               
                  a Bizottság részéről
               
               Virginijus SINKEVIČIUS
               
                  a Bizottság tagja
               
            
         
         
            (1)  HL L 102., 2006.4.11., 15. o.
         
      
      
         
            MELLÉKLET
            A HULLADÉKKEZELŐ LÉTESÍTMÉNYEK ELLENŐRZÉSÉRE VONATKOZÓ TECHNIKAI IRÁNYMUTATÁSOK
            A. RÉSZ
            
               Célkitűzések
            
            Ezek az iránymutatások a 2006/21/EK irányelv 7. cikkének hatálya alá tartozó hulladékkezelő létesítmények ellenőrzéseinél figyelembe veendő elemeket határozzák meg, amely ellenőrzéseket az említett irányelv 17. cikkének megfelelően az illetékes hatóságoknak kell végrehajtaniuk. Az ilyen ellenőrzések célja annak biztosítása, hogy minden hulladékkezelő létesítmény megszerezze a szükséges engedélyt, és eleget tegyen a vonatkozó engedélyezési feltételeknek. Az ellenőrzések a hulladékkezelő létesítmények különböző életszakaszaihoz kapcsolódnak.
            Ezek az iránymutatások az ellenőrzések végrehajtásának általános kereteivel (C. rész), a hulladékkezelő létesítmények különböző életszakaszait illetően az ellenőrzések középpontjában álló szempontokkal (D. rész), valamint az „A” osztályba sorolt létesítmények ellenőrzésére vonatkozó specifikus elemekkel (E. rész) foglalkoznak.
            B. RÉSZ
            
               Fogalommeghatározás
            
            Ezen iránymutatások alkalmazásában az „ellenőrzés” egy illetékes hatóság által vagy annak nevében végzett valamennyi olyan tevékenység, amelyet annak biztosítása érdekében hajtanak végre, hogy a 2006/21/EK irányelv 7. cikkének hatálya alá tartozó hulladékkezelő létesítmények megfeleljenek az engedély feltételeinek, amelyet meg kell szerezniük. E tevékenységek különösen az alábbiakat foglalják magukban:
            
                        —
                     
                     
                        a vonatkozó környezeti és biztonsági problémák, valamint a hulladékkezelő létesítmények jelentette kockázatok értékelése,
                     
                  
                        —
                     
                     
                        helyszíni szemlék végrehajtása a helyszín, a helyszíni körülmények, az érintett berendezések – beleértve azok megfelelő karbantartását is –, a vonatkozó dokumentumok és elektronikus adatok, a belső intézkedések és rendszerek, valamint a működési folyamatok ellenőrzése céljából,
                     
                  
                        —
                     
                     
                        a hulladékkezelő létesítményben dolgozó személyzet meghallgatása,
                     
                  
                        —
                     
                     
                        az üzemeltetők ismereteinek bővítése a vonatkozó jogi követelményekkel és a tevékenységük környezeti hatásaival kapcsolatban,
                     
                  
                        —
                     
                     
                        mintavétel,
                     
                  
                        —
                     
                     
                        Föld-megfigyelési technikáknak és a távfelügyelet egyéb formáinak, köztük adott esetben olyanoknak az alkalmazása, amelyekhez helyszíni érzékelők szükségesek,
                     
                  
                        —
                     
                     
                        az üzemeltetők önellenőrzésének ellenőrzése,
                     
                  
                        —
                     
                     
                        az okmányok és elektronikus adatok – köztük az üzemeltetők jelentéseinek – ellenőrzése a helyszíni szemléktől eltérő módszerekkel,
                     
                  
                        —
                     
                     
                        az üzemeltetők belső intézkedéseinek és rendszereinek, valamint működési folyamatainak ellenőrzése a helyszíni szemléktől eltérő módszerekkel,
                     
                  
                        —
                     
                     
                        a pénzügyi garanciák vagy azzal egyenértékű eszközök ellenőrzése,
                     
                  
                        —
                     
                     
                        a meg nem felelésre vonatkozó tényszerű információk rögzítése,
                     
                  
                        —
                     
                     
                        a feltárt meg nem felelés okainak, valamint a szóban forgó meg nem felelés környezetre és emberi egészségre gyakorolt hatásai lehetséges típusainak azonosítása,
                     
                  
                        —
                     
                     
                        a feltárt meg nem felelés leírása – különös tekintettel azokra a körülményekre (beleértve a személyeket is), amelyek a meg nem feleléshez vezettek – annak érdekében, hogy a lehető legpontosabban meg lehessen határozni, milyen intézkedésekre van szükség a megfelelés biztosításához, továbbá a szóban forgó intézkedések lehetővé tétele, többek között más érintett illetékes hatóságokkal való együttműködés és az ellenőrzések eredményeinek a velük való megosztása révén.
                     
                  Az ellenőrzésekre, ideértve a helyszíni szemléket is, sor kerülhet rutinszerűen, azaz rendszeres tevékenységek részeként, valamint nem rutinszerűen, például komoly panaszokra adott válaszul vagy súlyos balesetek, váratlan események vagy a meg nem felelés egyéb eseteinek kivizsgálása céljából.
            C. RÉSZ
            
               Részletes ellenőrzések, ellenőrzések és információgyűjtés
            
            1.   Illetékes hatóságok
            
            A következőket kell figyelembe venni:
            
                        a)
                     
                     
                        az ellenőrzésekért felelős illetékes hatóságok rendelkezésre állása a tagállam egész területét illetően és a 2006/21/EK irányelv 7. cikkének hatálya alá tartozó összes hulladékkezelő létesítmény tekintetében;
                     
                  
                        b)
                     
                     
                        az illetékes hatóságok független volta és képessége arra, hogy elvégezzék az ellenőrzések végrehajtásához szükséges összes feladatot;
                     
                  
                        c)
                     
                     
                        az illetékes hatóságok hatásköre ahhoz, hogy elvégezzék az ellenőrzéseket, beleértve azt a jogot, hogy belépjenek a létesítményekbe, és megvizsgálják a lényeges tárgyi eszközöket, dokumentumokat és elektronikus adatokat;
                     
                  
                        d)
                     
                     
                        az illetékes hatóságok rendelkezésére álló erőforrások, személyzet és felszerelés elégséges volta az ellenőrzések elvégzéséhez;
                     
                  
                        e)
                     
                     
                        az illetékes hatóságok megállapodásai arra, hogy együttműködjenek és tevékenységeiket összehangolják más érintett hatóságokkal, különösen a 2006/21/EK irányelv 7. cikkének hatálya alá tartozó létesítményekre vonatkozó vagy azok tekintetében releváns nemzeti vagy uniós környezetvédelmi jogszabályok által előírt engedélyeknek való megfeleléssel kapcsolatban feladatokkal megbízott más hatóságokkal;
                     
                  
                        f)
                     
                     
                        az ellenőrök számára az ellenőrzések elvégzéséhez szükséges tudás, tapasztalat és kompetencia, különösen a hulladékkezelő létesítmények tervezését, építését, üzemeltetését és bezárását illetően;
                     
                  
                        g)
                     
                     
                        az ellenőrök tudásának naprakésszé tételére szolgáló képzés megszervezése;
                     
                  
                        h)
                     
                     
                        a szükséges segítség, amelyet az üzemeltetőknek biztosítaniuk kell az illetékes hatóságok számára ahhoz, hogy azok elvégezhessék a 2006/21/EK irányelv 17. cikke szerinti feladataik ellátásához szükséges ellenőrzéseket, beleértve a helyszíni szemléket, a mintavételt és az információgyűjtést.
                     
                  Az ellenőrzések során az illetékes hatóságok a nemzeti jogszabályokkal összhangban segítséget kaphatnak független szakértőktől, és átruházhatnak rájuk ellenőrzési feladatokat, feltéve, hogy a szakértők az illetékes hatóság felügyelete alatt működnek. Az illetékes hatóságnak meg kell határoznia a szakértők képesítési minimumát, és ellenőriznie kell, hogy a szóban forgó képesítési követelmények teljesülnek-e. Az illetékes hatóságnak azt is ellenőriznie kell, hogy a szakértőknek nem fűződik-e személyes érdeke az ellenőrzés eredményéhez.
            2.   Az ellenőrzések megszervezése
            
            2.1.   Ellenőrzési tervek
            
            A következőket kell figyelembe venni:
            
                        a)
                     
                     
                        az ellenőrzések előre történő megtervezése a közigazgatás megfelelő szintjén kidolgozott, a hulladékkezelő létesítmények releváns környezetvédelmi és biztonsági kérdéseinek és kockázatainak általános értékelésén és – amennyiben a megfelelésre vonatkozóan már rendelkezésre állnak az információk – a terv területi hatálya alá tartozó, működő hulladékkezelő létesítmények megfelelési szintjének átfogó értékelésén alapuló terv vagy tervek révén. Az ilyen tervek szükség esetén integrálhatók vagy kombinálhatók más ellenőrzési tervekkel;
                     
                  
                        b)
                     
                     
                        az ellenőrzési terv vagy tervek rendszeres felülvizsgálata és adott esetben frissítése;
                     
                  
                        c)
                     
                     
                        az ellenőrzési terv vagy tervek kiterjedése minden olyan hulladékkezelő létesítményre, amely a 2006/21/EK irányelv 7. cikkének hatálya alá tartozik;
                     
                  
                        d)
                     
                     
                        a következők felvétele minden egyes ellenőrzési tervbe:
                        
                                    i.
                                 
                                 
                                    a releváns környezetvédelmi és biztonsági kérdések és kockázatok általános értékelése;
                                 
                              
                                    ii.
                                 
                                 
                                    a hatósági ellenőrzésekre vonatkozó terv hatálya alá tartozó földrajzi terület megjelölése;
                                 
                              
                                    iii.
                                 
                                 
                                    az ellenőrzési terv hatálya alá tartozó, engedéllyel rendelkező hulladékkezelő létesítmények jegyzéke;
                                 
                              
                                    iv.
                                 
                                 
                                    a 2006/21/EK irányelv 7. cikkének hatálya alá tartozó, engedély nélkül üzemelő hulladékkezelő létesítmények azonosítását biztosító eszközök;
                                 
                              
                                    v.
                                 
                                 
                                    a rutinszerű ellenőrzések lefolytatására vonatkozó eljárások;
                                 
                              
                                    vi.
                                 
                                 
                                    a nem rutinszerű ellenőrzések lefolytatására vonatkozó eljárások;
                                 
                              
                                    vii.
                                 
                                 
                                    a bejelentett és az előre be nem jelentett helyszíni szemlék végrehajtására vonatkozó eljárások;
                                 
                              
                                    viii.
                                 
                                 
                                    szükség esetén megállapodások az ellenőrzésekért felelős különböző illetékes hatóságok közötti, valamint az e hatóságok és más olyan hatóságok közötti együttműködésről és koordinációról, amelyek szerepet játszanak a 2006/21/EK irányelv 7. cikkének hatálya alá tartozó létesítményekre vonatkozó vagy azok tekintetében releváns nemzeti vagy uniós környezetvédelmi jogszabályok által előírt engedélyek érvényre juttatásában;
                                 
                              
                                    ix.
                                 
                                 
                                    az illetékes hatóság számára az ellenőrzési terv végrehajtásához szükséges emberi, pénzügyi és egyéb erőforrásokra vonatkozó információk.
                                 
                              
                  2.2.   Rutinszerű ellenőrzések
            
            A következőket kell figyelembe venni:
            
                        a)
                     
                     
                        a rutinszerű ellenőrzések rendszeres időközönként történő elvégzése az érintett hulladékkezelő létesítmény megfelelő kockázatértékelése alapján;
                     
                  
                        b)
                     
                     
                        a helyszíni szemlék megfelelő gyakorisága az érintett hulladékkezelő létesítmény megfelelő kockázatelemzése alapján, figyelembe véve az „A” osztályba sorolt létesítmények potenciálisan nagyobb kockázatát is;
                     
                  
                        c)
                     
                     
                        az alábbi kritériumok alkalmazása a hulladékkezelő létesítmények kockázatértékelése során:
                        
                                    i.
                                 
                                 
                                    az érintett létesítmények által az emberi egészségre és a környezetre gyakorolt lehetséges és tényleges hatások, figyelembe véve a kibocsátások szintjét és típusát, a helyi környezet érzékenységét és a balesetek kockázatát az ásványinyersanyag-kitermelő iparban keletkező hulladékok kezeléséről szóló BAT referenciadokumentumban (MWEI BREF) (1) meghatározott elérhető legjobb technológia (BAT 5) részletesebb meghatározása szerint;
                                 
                              
                                    ii.
                                 
                                 
                                    a korábbi megfelelési nyilvántartás;
                                 
                              
                                    iii.
                                 
                                 
                                    a hulladékkezelő létesítmény üzemeltetőjének részvétele a környezetközpontú irányítási rendszerben (EMS) az ásványinyersanyag-kitermelő iparban keletkező hulladékok kezeléséről szóló BAT referenciadokumentum (MWEI BREF) 1. BAT-jában részletesebben meghatározottak szerint;
                                 
                              
                  
                        d)
                     
                     
                        adott esetben az egyéb alkalmazandó uniós jogszabályok alapján végzett ellenőrzések vonatkozó megállapításainak az ellenőr általi figyelembevétele;
                     
                  
                        e)
                     
                     
                        amennyiben a helyszíni szemléket előre bejelentik, a szemle menetrendjének biztosítása az üzemeltető számára, valamint az üzemeltető részletes tájékoztatása arról, hogy milyen információkat és egyéb segítséget kell majd biztosítania;
                     
                  
                        f)
                     
                     
                        meg nem felelés vagy a megfelelést veszélyeztető kockázat észlelése esetén ellenőrzés végzése és adott esetben az eredmények megosztása más hatóságokkal, különös tekintettel a következőkre:
                        
                                    i.
                                 
                                 
                                    a meg nem felelés vagy a megfelelési kockázat leírása, az okainak, valamint a környezetre és az emberi egészségre gyakorolt hatásának, továbbá különösen azon körülményeknek (és személyeknek) a pontos meghatározása, amelyek a meg nem feleléshez vezettek;
                                 
                              
                                    ii.
                                 
                                 
                                    olyan tényadatalap biztosítása, amely megkönnyíti és lehetővé teszi a feltárt meg nem felelés kezelésére és a meg nem felelés jövőbeni megelőzésére irányuló megfelelő válaszlépéseket, ezen belül adott esetben a további ellenőrzéseket, az üzemeltető által végrehajtott korrekciós intézkedéseket, az engedélyezési feltételek aktualizálását, az engedély felfüggesztését vagy szankciók alkalmazását;
                                 
                              
                  
                        g)
                     
                     
                        amennyiben egy hulladékkezelő létesítmény működését felfüggesztik az engedélyben foglalt feltételeknek való meg nem felelés miatt, további ellenőrzések végzése azon környezetvédelmi és egyéb eredmények elérése érdekében, amelyek biztosítására az engedélyezési feltételek irányulnak.
                     
                  2.3.   Nem rutinszerű ellenőrzések
            
            A következőket kell figyelembe venni:
            
                        a)
                     
                     
                        a nem rutinszerű ellenőrzések – beleértve a helyszíni szemléket is – a lehető leghamarabb történő elvégzése azt követően, hogy az illetékes hatóság az engedélyezési követelményeknek való meg nem feleléssel kapcsolatos komoly panaszokat kap, vagy más módon szerez tudomást súlyos balesetekről, váratlan eseményekről vagy a meg nem felelés egyéb eseteiről, függetlenül attól, hogy az ilyen eseményeket a 2006/21/EK irányelv 11. cikkének (3) bekezdése vagy 12. cikkének (6) bekezdés szerint be kell-e jelenteni, vagy sem, különös tekintettel a következőkre:
                        
                                    i.
                                 
                                 
                                    az esemény okainak, a környezetre és az emberi egészségre gyakorolt hatásainak, továbbá különösen azon körülményeknek (és személyeknek) a pontos meghatározása, amelyek a meg nem feleléshez vezettek;
                                 
                              
                                    ii.
                                 
                                 
                                    olyan tényadatalap biztosítása, amely megkönnyíti és lehetővé teszi a feltárt meg nem felelés kezelésére és a jövőbeni balesetek, váratlan események és a meg nem felelés egyéb eseteinek megelőzésére irányuló megfelelő válaszlépéseket, ezen belül adott esetben a további ellenőrzéseket, az üzemeltető által végrehajtott korrekciós intézkedéseket, az engedélyezési feltételek aktualizálását, az engedély felfüggesztését vagy szankciók alkalmazását;
                                 
                              
                  
                        b)
                     
                     
                        adott esetben az egyéb alkalmazandó uniós jogszabályok alapján végzett ellenőrzések vonatkozó megállapításainak az ellenőr általi figyelembevétele;
                     
                  
                        c)
                     
                     
                        a nem rutinszerű ellenőrzések késedelem nélkül és – adott esetben – az engedély újraértékelése vagy frissítése előtt történő végrehajtása.
                     
                  2.4.   Előre be nem jelentett helyszíni szemlék
            
            A következőket kell figyelembe venni:
            
                        a)
                     
                     
                        megfelelő számú, be nem jelentett helyszíni szemle végrehajtása, különösen, ha ez a problémák vagy kockázati kitettség észlelése szempontjából vagy egy sürgős helyzet kezelése érdekében szükséges;
                     
                  
                        b)
                     
                     
                        az előre be nem jelentett helyszíni szemlékre vonatkozó döntésekben lehetőség szerint az egészségügyi, a környezeti és a biztonsági aggályok, valamint annak a lehetőségnek a figyelembevétele, hogy a hulladékkezelő létesítmény személyzetének a helyszínen kell lennie.
                     
                  3.   Az ellenőrzések dokumentálása
            
            3.1.   Az ellenőrzési tevékenységek, köztük a helyszíni szemlék dokumentálása
            
            A következőket kell figyelembe venni:
            
                        a)
                     
                     
                        valamennyi ellenőrzési tevékenység megfelelő dokumentálása;
                     
                  
                        b)
                     
                     
                        minden, hulladékkezelő létesítménynél tett helyszíni szemle után jelentés készítése a helyszíni szemléről, amelyet írásban rögzítenek, és azonosítható formában, könnyen hozzáférhető és megfelelően karbantartott adatbázisban tárolnak;
                     
                  
                        c)
                     
                     
                        az ellenőrzés céljának, az összegyűjtött adatoknak, információknak és megállapításoknak, azok értékelésének, valamint az arra vonatkozó következtetéseknek a belefoglalása a helyszíni szemléről készített jelentésbe, hogy a hulladékkezelő létesítmény megfelel-e az engedélyben foglalt vonatkozó feltételeknek, valamint hogy van-e szükség további intézkedésekre;
                     
                  
                        d)
                     
                     
                        a helyszíni szemléről készített jelentés elkészítése a helyszíni szemlét követő két hónapon belül, kivéve, ha a helyszíni szemle során súlyosabb megállapításokra került sor, ebben az esetben más határidő megállapítására lehet szükség;
                     
                  
                        e)
                     
                     
                        a helyszíni szemléről készített jelentés véglegesítése előtt vagy után lehetőség biztosítása az üzemeltető számára arra, hogy adott esetben észrevételeket tegyen;
                     
                  
                        f)
                     
                     
                        a helyszíni szemle és adott esetben az egyéb ellenőrzési tevékenységek eredményeinek a nyilvánosság számára való hozzáférhetősége a 2003/4/EK európai parlamenti és tanácsi irányelvnek (2) megfelelően.
                     
                  D. RÉSZ
            
               Az ellenőrzések fókusza a hulladékkezelő létesítmények különböző életszakaszaiban
            
            1.   Új hulladékkezelő létesítmények ellenőrzése a hulladék lerakásának megkezdése előtt
            
            Az ellenőrzés során a következőket kell figyelembe venni:
            
                        a)
                     
                     
                        a környezeti hatás minimalizálása érdekében hozott intézkedések végrehajtása a működés során és a bezárást követően, ideértve szükség esetén a szennyezett víz és a csurgalék kezelését is;
                     
                  
                        b)
                     
                     
                        a hulladékkezelő létesítmény helyének, tervezésének és építésének az engedélyben megadott biztonsági és környezetvédelmi elemeknek való megfelelése;
                     
                  
                        c)
                     
                     
                        a rendszeres ellenőrzésre és az üzemeltetők önellenőrzésére szolgáló önellenőrzési rendszernek, valamint az ellenőrző adatok illetékes hatóságnak való tervezett jelentésének tartalma, rendelkezésre állása és teljesítménye;
                     
                  
                        d)
                     
                     
                        a létesítmény fizikai stabilitásának biztosítása, valamint a talaj, a levegő, a felszíni víz vagy a felszín alatti víz szennyezésének vagy fertőzésének rövid és hosszú távú megelőzése, továbbá, amennyire lehetséges, a tájképben okozott károk minimalizálása érdekében tervezett irányítási, karbantartási és felügyeleti intézkedések végrehajtása;
                     
                  
                        e)
                     
                     
                        elegendő emberi erőforrás rendelkezésre állása és a hulladékkezelő létesítmény környezetirányításáért és biztonságáért felelős személyzet szakértelme;
                     
                  
                        f)
                     
                     
                        a 2006/21/EK irányelv 5. cikke (3) bekezdésének f) pontjában említett bezárási terv megfelelősége;
                     
                  
                        g)
                     
                     
                        a pénzügyi garancia vagy azzal egyenértékű biztosíték megfelelősége annak összege és formája tekintetében, ha az illetékes hatóság pénzügyi garanciát vagy azzal egyenértékű biztosítékot ír elő; felül kell vizsgálni és ellenőrizni kell, hogy a hulladékkezelő létesítményt „A” osztályba sorolt létesítménynek vagy nem „A” osztályba sorolt létesítménynek kell-e minősíteni;
                     
                  
                        h)
                     
                     
                        az egyéb engedélyezési feltételeknek és a 2006/21/EK irányelvben meghatározott egyéb vonatkozó követelményeknek való megfelelés.
                     
                  2.   Működő hulladékkezelő létesítmények ellenőrzése
            
            Az ellenőrzés során a következőket kell figyelembe venni:
            
                        a)
                     
                     
                        a hulladékkezelő létesítmény környezetre és emberi egészségre gyakorolt káros hatásai, valamint a környezeti hatások minimalizálása érdekében hozott intézkedések; különösen a hulladékkezelő létesítmény megépítésének, kezelésének és fenntartásának megfelelő volta arra, hogy biztosítsa annak fizikai stabilitását, és a talaj, a levegő, a felszíni víz vagy a felszín alatti víz szennyezésének vagy fertőzésének rövid és hosszú távú megelőzését, valamint, amennyire lehetséges, a tájképben okozott károk minimalizálását, továbbá az, hogy e hatások miként felelnek meg az engedélyezési feltételeknek és a környezeti hatásvizsgálatban szereplő információknak, amennyiben ilyen vizsgálat szükséges;
                     
                  
                        b)
                     
                     
                        a hulladékkezelő létesítményben elhelyezett hulladék mennyiségének, jellemzőinek és osztályozásának az engedélyben megadott elemeknek való megfelelése;
                     
                  
                        c)
                     
                     
                        a becsült csurgalékvíz-termelődésnek – ezen belül a csurgalékvíz szennyezőanyag-tartalmának –, a lerakott hulladéknak, valamint a hulladékkezelő létesítmény vízmérlegének az engedélyben megadott elemeknek való megfelelése;
                     
                  
                        d)
                     
                     
                        a hulladékkezelő létesítmény szerkezeti és működési változásai: a következők ellenőrzése: (1) a vízgazdálkodás; (2) a geotechnikai építési tevékenységek minősége (pl. duzzasztógát/töltés építése); (3) a geotechnikai biztonsági rendszerek (pl. felületi burkolatok, stabilitás és biztonság figyelemmel kísérése) irányítása; (4) a lerakott hulladék mennyisége és jellemzői a hulladékgazdálkodási terv előrejelzéseivel összevetve; (5) a csurgalékképződés – beleértve a csurgalék szennyezőanyag-tartalmát – a hulladékgazdálkodási terv előrejelzéseivel összevetve; (6) a hulladékkezelő létesítmény vízmérlege a hulladékgazdálkodási terv előrejelzéseivel összevetve; valamint (7) a környezet- és biztonságirányításra és a környezeti megfigyelésre alkalmazott technikák és azok megfelelősége;
                     
                  
                        e)
                     
                     
                        a korábbi ellenőrzések után ajánlott vagy előírt intézkedések elfogadása;
                     
                  
                        f)
                     
                     
                        a környezetvédelmi és biztonsági ellenőrzési jelentések és nyilatkozatok, ha az engedély előírja azokat;
                     
                  
                        g)
                     
                     
                        a rendszeres ellenőrzésre szolgáló önellenőrzési program, valamint (adott esetben) az összes ellenőrző adat illetékes hatóságnak való jelentésének eredményei, teljessége, irányítása és teljesítménye;
                     
                  
                        h)
                     
                     
                        a terület vizuális rendellenességei;
                     
                  
                        i)
                     
                     
                        az ásványinyersanyag-kitermelésből származó hulladék mintavételének és jellemzésének reprezentativitása;
                     
                  
                        j)
                     
                     
                        a hulladékkezelő létesítmény környezet- és biztonságirányításáért felelős személyzet szerepe, felelőssége és kompetenciája, valamint a megfelelő emberi erőforrások és a személyzet számára biztosított képzés rendelkezésre állása;
                     
                  
                        k)
                     
                     
                        eljárások az illetékes hatóság értesítésére minden olyan eseményről, amely veszélyeztetheti a hulladékkezelő létesítmény stabilitását, és minden jelentős kedvezőtlen környezeti hatásról, amelyet a vonatkozó ellenőrzési és felügyeleti eljárások feltárnak;
                     
                  
                        l)
                     
                     
                        a 2006/21/EK irányelv 5. cikke (3) bekezdésének f) pontjában említett bezárási terv megfelelősége és a tervben meghatározott fokozatos bezárási intézkedéseknek való megfelelés;
                     
                  
                        m)
                     
                     
                        a pénzügyi garancia vagy azzal egyenértékű biztosíték összegének és formájának megfelelő volta az üzemeltető engedély szerinti kötelezettségeinek, köztük a bezárással összefüggő és a bezárás utáni intézkedéseknek, valamint az érintett terület rehabilitációjának a kalkulált költségei tekintetében, amennyiben az illetékes hatóság pénzügyi garanciát vagy azzal egyenértékű biztosítékot ír elő;
                     
                  
                        n)
                     
                     
                        a hulladékkezelő létesítmény „A” osztályba sorolt létesítménynek vagy nem „A” osztályba sorolt létesítménynek való minősítése;
                     
                  
                        o)
                     
                     
                        az egyéb engedélyezési feltételeknek és a 2006/21/EK irányelvben meghatározott egyéb vonatkozó követelményeknek való megfelelés.
                     
                  3.   Hulladékkezelő létesítmények végleges helyszíni ellenőrzése a 2006/21/EK irányelv 12. cikkének (3) bekezdésével összhangban
            
            Az ellenőrzés során a következőket kell figyelembe venni:
            
                        a)
                     
                     
                        a hulladékkezelő létesítmény által a környezetre és az emberi egészségre gyakorolt káros hatások, valamint a bezárást követő ilyen hatások minimalizálása érdekében tett intézkedések, beleértve szükség esetén a szennyezett víz és a csurgalék kezelését;
                     
                  
                        b)
                     
                     
                        a 2006/21/EK irányelv 5. cikke (3) bekezdésének f) pontjában említett bezárási terv végrehajtása;
                     
                  
                        c)
                     
                     
                        a hulladékkezelő létesítmény által érintett terület rehabilitációja;
                     
                  
                        d)
                     
                     
                        a hulladékkezelő létesítmény bezárása utáni szakaszra vonatkozó karbantartásra, felügyeletre, ellenőrzésre és korrekciós intézkedésekre vonatkozó terv és intézkedések megfelelősége, beleértve a nyomonkövetési, megfigyelési és ellenőrző berendezések működését és megfelelőségét;
                     
                  
                        e)
                     
                     
                        a pénzügyi garancia vagy azzal egyenértékű biztosíték összegének és formájának megfelelő volta az üzemeltető engedély szerinti kötelezettségeinek, köztük a bezárással összefüggő és a bezárás utáni intézkedések végrehajtásának, valamint az érintett terület fennmaradó rehabilitációjának a kalkulált költségei tekintetében, amennyiben az illetékes hatóság pénzügyi garanciát vagy azzal egyenértékű biztosítékot ír elő;
                     
                  
                        f)
                     
                     
                        a hulladékkezelő létesítmény „A” osztályba sorolt létesítménynek vagy nem „A” osztályba sorolt létesítménynek való minősítése;
                     
                  
                        g)
                     
                     
                        az egyéb engedélyezési feltételeknek és a 2006/21/EK irányelvben meghatározott egyéb vonatkozó követelményeknek való megfelelés.
                     
                  4.   A hulladékkezelő létesítmények bezárás utáni ellenőrzése, a 2008. május 1. után bezárt létesítményeket illetően
            
            Az ellenőrzés során a következőket kell figyelembe venni:
            
                        a)
                     
                     
                        a hulladékkezelő létesítmény által a környezetre és az emberi egészségre gyakorolt káros hatások, valamint a bezárást követő ilyen hatások minimalizálása érdekében tett intézkedések, beleértve szükség esetén a szennyezett víz és a csurgalék kezelését;
                     
                  
                        b)
                     
                     
                        egyrészről az a) pontban említett káros hatások, másrészről az engedélyezési feltételek és a környezeti hatásvizsgálatban szereplő információk közötti összefüggés, amennyiben ilyen vizsgálat szükséges;
                     
                  
                        c)
                     
                     
                        a csurgalékvíz-termelődésnek – ezen belül a csurgalékvíz szennyezőanyag-tartalmának –, a lerakott hulladéknak, valamint a hulladékkezelő létesítmény vízmérlegének, továbbá szükség esetén a szennyezett víz és a csurgalékvíz kezelésének az engedélyben megadott elemeknek való megfelelése;
                     
                  
                        d)
                     
                     
                        a 2006/21/EK irányelv 5. cikke (3) bekezdésének f) pontjában említett bezárási terv végrehajtása;
                     
                  
                        e)
                     
                     
                        a 2006/21/EK irányelv 5. cikke (3) bekezdésének f) pontjában említett bezárási terv megfelelősége, különös tekintettel a környezeti kockázat- és hatásértékelésen alapuló további bezárási és rehabilitációs intézkedések szükségességére;
                     
                  
                        f)
                     
                     
                        a hulladékkezelő létesítmény által érintett terület rehabilitációja; a hulladékkezelő létesítmény bezárása utáni szakaszra vonatkozó karbantartásra, felügyeletre, ellenőrzésre és korrekciós intézkedésekre vonatkozó terv és intézkedések megfelelősége, beleértve a nyomonkövetési, megfigyelési és ellenőrző berendezések, valamint az összes ellenőrző adat illetékes hatóságnak való jelentésének működését és megfelelőségét;
                     
                  
                        g)
                     
                     
                        eljárás az illetékes hatóság értesítésére minden olyan eseményről vagy fejleményről, amely veszélyeztetheti a hulladékkezelő létesítmény stabilitását, és minden jelentős kedvezőtlen környezeti hatásról, amelyet a vonatkozó ellenőrzési és felügyeleti eljárások feltárnak;
                     
                  
                        h)
                     
                     
                        a pénzügyi garancia vagy azzal egyenértékű biztosíték összegének és formájának megfelelő volta az engedély szerinti kötelezettségeknek, köztük a bezárás utáni intézkedések végrehajtásának, a korrekciós intézkedéseknek és az érintett terület rehabilitációjának a kalkulált költségei tekintetében, amennyiben az illetékes hatóság pénzügyi garanciát vagy azzal egyenértékű biztosítékot ír elő;
                     
                  
                        i)
                     
                     
                        a hulladékkezelő létesítmény „A” osztályba sorolt létesítménynek vagy nem „A” osztályba sorolt létesítménynek való minősítése;
                     
                  
                        j)
                     
                     
                        az egyéb engedélyezési feltételeknek és a 2006/21/EK irányelvben meghatározott egyéb vonatkozó követelményeknek való megfelelés.
                     
                  E. RÉSZ
            
               Az „A” osztályba sorolt hulladékkezelő létesítmények ellenőrzéséhez tartozó kiegészítő elemek
            
            1.   A dúsítási maradékot tároló, „A” osztályba sorolt hulladékkezelő létesítmények gátjainak ellenőrzése
            
            A D. részben felsorolt releváns elemeken kívül az ellenőr figyelembe veszi a következőket, amennyiben az ellenőrzés dúsítási maradékot tároló, „A” osztályba sorolt hulladékkezelő létesítmények gátjaira vonatkozik:
            
                        a)
                     
                     
                        az erózió elleni védelem típusa és állapota;
                     
                  
                        b)
                     
                     
                        a hidrológiai tervezés, úgymint a vízmérleg, a rendelkezésre álló szabad parti sáv (a tározó legmagasabb normál üzemi szintje és a gát teteje közötti függőleges távolság) megfelelősége;
                     
                  
                        c)
                     
                     
                        a partsáv összetétele, állapota és szerkezeti integritása, például mélyedések jelenléte, a dúsítási maradékok sűrűsége, porszabályozás;
                     
                  
                        d)
                     
                     
                        a gát tetejének és lejtőjének változása a jelenlegi állapot és a terv szerinti állapot összehasonlítása alapján;
                     
                  
                        e)
                     
                     
                        a drenázsrendszer, valamint a geotechnikai szerkezetek (pl. geomembránok, gátak) és berendezések (például a gátszerkezet-megfigyelés) működése és állapota;
                     
                  
                        f)
                     
                     
                        az elfolyási és a szivárgási területek, valamint az elfolyt anyag mennyisége;
                     
                  
                        g)
                     
                     
                        az észlelt károk;
                     
                  
                        h)
                     
                     
                        a gáton lévő fák és növényzet.
                     
                  2.   A dúsítási maradékot tároló, „A” osztályba sorolt hulladékkezelő létesítmények kibocsátási rendszereinek ellenőrzése
            
            A D. részben felsorolt releváns elemeken kívül az ellenőr figyelembe veszi a következőket, amennyiben az ellenőrzés dúsítási maradékot tároló, „A” osztályba sorolt hulladékkezelő létesítmények kibocsátási rendszereire, valamint a szóban forgó kibocsátási rendszerek működésére vonatkozik:
            
                        a)
                     
                     
                        a kibocsátási vezetékekhez és kibocsátási pontokhoz való hozzáférés megfelelősége;
                     
                  
                        b)
                     
                     
                        az építési és ellenőrzési berendezések károsodása;
                     
                  
                        c)
                     
                     
                        a kibocsátási rendszereken keresztül és azok körül bekövetkező szivárgás;
                     
                  
                        d)
                     
                     
                        az erózió a kibocsátási pont után;
                     
                  
                        e)
                     
                     
                        a kibocsátási rendszerekben vagy azokhoz közel található vegetáció;
                     
                  
                        f)
                     
                     
                        a kibocsátásszabályozó berendezés;
                     
                  
                        g)
                     
                     
                        a vészhelyzeti kibocsátási rendszer;
                     
                  
                        h)
                     
                     
                        a tartalék áramellátás;
                     
                  
                        i)
                     
                     
                        a dúsításimaradék-tárolóba történő kibocsátás növekedési üteme és ezzel összefüggésben a tároló szintjének emelkedési üteme (méter/év mértékegységben mérve);
                     
                  
                        j)
                     
                     
                        a dúsítási maradék elhelyezésére szolgáló rendszer;
                     
                  
                        k)
                     
                     
                        a vízkezelési rendszer.
                     
                  3.   A meddő kőzetet tároló, „A” osztályba sorolt hulladékkezelő létesítmények ellenőrzése
            
            A D. részben felsorolt releváns elemeken kívül az ellenőr figyelembe veszi a következőket, amennyiben az ellenőrzés meddő kőzetet tároló, „A” osztályba sorolt hulladékkezelő létesítményekre vonatkozik:
            
                        a)
                     
                     
                        a kőzetek eróziója;
                     
                  
                        b)
                     
                     
                        a szivárgó víz minősége és mennyisége;
                     
                  
                        c)
                     
                     
                        megfelelőek-e a meddő kőzetet tároló létesítmények által a környezeti hatás minimálisra csökkentése érdekében hozott intézkedések;
                     
                  
                        d)
                     
                     
                        a vonatkozó jogi kötelezettségeken alapuló rekultivációs tevékenységek helyes és eredményes volta.
                     
                  
               (1)  http://eippcb.jrc.ec.europa.eu/reference/BREF/jrc109657_mwei_bref_-_for_pubsy_online.pdf
            
               (2)  Az Európai Parlament és a Tanács 2003/4/EK irányelve (2003. január 28.) a környezeti információkhoz való nyilvános hozzáférésről és a 90/313/EGK irányelv hatályon kívül helyezéséről (HL L 41., 2003.2.14., 26. o.).